
3-Mavzu: Blum taksonomiyasi texnologiyasi asosida topshiriqlar tayyorlash (2 soat amaliy mashg‘ulot)

Ushbu amaliy mashgʻulot Aqliy hujum va savol-javob metodi asosida oʻtkaziladi. Oʻqituvchi dars yakunida slaydli taqdimot yoki mavzuga oid film namoyish etishi mumkin.
Mavzuni oʻrganish uchun tayyorlanadigan taqdimot quyidagi rejalar asosida tayyorlanadi:
1. Blum Taksonomiyasi va uning bosqichlari
2. Tarix fanidagi murakkab mavzulardan Blum Taksonomiyasi texnologiyasi asosida topshiriqlar tayyorlash.

1. Blum Taksonomiyasi va uning bosqichlari
[bookmark: _Hlk165041210]Uzluksiz ta’limda ta’lim oluvchilarga belgilangan o‘quv dasturlari asosida bilim berish va o‘quv natijalarini baholashda Blum taksonomiyasi mezonlariga asoslaniladi. Amerikalik mashhur psixolog va pedagog Benjamin Blum tomonidan asos solingan savol va topshiriqlar tizimi – bilish faoliyati darajalariga asoslangan o‘quv maqsadlari taksonomiyasi zamonaviy ta’lim olamida yetarli darajada keng tarqalgan. O‘quv maqsadlari taksonomiyasi – o‘quvchilar o‘zlashtirishining ma’lum bir darajasidan darak beruvchi konkret harakatlari, mazmunan obyektlarni tabiiy o‘zaro bog‘liqlik asosida murakkablashib borishini ketma-ket joylashtirish orqali turkumlashtirilishi yoki tizimlashtirilishi. Taksonomiya – borliqning murakkab tuzilgan sohalarini tasniflash va sistemalashtirish nazariyasidir. 
Interfaol usullarni qo‘llash natijasida o‘quvchilarning mustaqil fikrlash, tahlil qilish, xulosalar chiqarish, o‘z fikrini bayon qilish, uni asoslagan holda himoya qila bilish, sog‘lom muloqot, munozara, vaziyatni baholash ko‘nikmalari shakllanib, rivojlanib boradi. Bu masalada Benjamin Blumning bilish va emotsional sohalardagi pedagogik maqsadlarning taksonomiyasi o‘quvchini fanga qiziqtirish, bilish faoliyatini jadallashtirish, intellektual salohiyatini aniqlash uchun eng maqbul yo‘ldir. Blum tafakkurni bilish qobiliyatlari rivojlanishiga muvofiq ravishda oltita darajaga ajratdi. Bir necha bosqichli savollar tizimining asosiy maqsadlari: o‘quvchilarda ijodiy fikrlash ko‘nikmasini hosil qilishga yordam berish, muammolarini yechish va maqsadli obyektiv yechimlarini topish. Bu maqsadlarga qachon erishish mumkin, qachonki o‘qituvchi o‘quvchining chuqur o‘ylash jarayonini bosqichma- bosqich rag‘batlantirib borsa. Shuning uchun Blum fikrlash jarayonini sistemalashtirgan holda bir necha bosqichli savollar tizimini ishlab chiqqan. Blum taksonomiyasi bu – shunchaki tasniflash jadvali emas. 
Blumga ko‘ra tafakkur bilish, tushunish, qo‘llash, tahlil, umumlashtirish, baholash darajalarida bo‘ladi. Ushbu darajalar quyidagi belgilar hamda har bir darajaga muvofiq fe’llar bilan ham ifodalanadi. Jumladan: 
[bookmark: _Hlk165041532]Bilish dastlabki tafakkur darajasi bo‘lib, bunda o‘quvchi atamalarni, aniq qoidalar, tushunchalar, faktlar, mezonlar, yo‘nalishlar, kategoriyalar, tasniflar, shuningdek, abstrakt bilimlar: tamoyillar, aksiomalar, teoremalar, umumlashma fikrlar, strukturalar va shu kabilarni biladi, eslaydi, takrorlaydi, asar voqea-hodisalarini bayon qila oladi. Bu tafakkur darajasiga muvofiq fe’l namunalari: qaytara bilish, mustahkamlay olish, axborotni yetkaza olish, aytib bera olish, yozish, ifodalay olish, taniy olish, gapirib berish, takrorlash. 
Tushunish darajasidagi tafakkurga ega bo‘lganda esa, o‘quvchi faktlar, qoidalar, chizmalar, jadvallarni tushunadi, qayta tuza oladi, o‘zgartira oladi (so‘zdan raqamga yoki obrazga), mavjud ma’lumotlar asosida kelgusi oqibatlarni taxminiy tavsiflay oladi. Bu tafakkur darajasiga muvofiq fe’llar namunalari: asoslash, almashtirish, belgilash, tushuntirish, tarjima qilish, qayta tuzish, yoritib berish, sharhlash oydinlashtirish. 
Qo‘llash darajasidagi tafakkurda o‘quvchi olgan bilimlaridan faqat an’anaviy emas, noan’anaviy holatlarda ham foydalana oladi va ularni ma’lum bir model, formula, ko‘rsatma asosida to‘g‘ri qo‘llaydi. Bu tafakkur darajasiga muvofiq fe’llar namunalari: joriy qilish, hisoblab chiqish, namoyish qilish, foydalanish, o‘rgatish, aniqlash, amalga oshirish, hisob-kitob qilish, tatbiq qilish, hal etish. 
Tahlil darajasidagi tafakkurda o‘quvchi yaxlitning qismlarini va ular o‘rtasidagi o‘zaro bog‘liqliklarni ajrata oladi, mantiqiy fikrlash asosida xatolarni ko‘radi, faktlar va oqibatlar orasidagi farqlarni ajratadi, ma’lumotlarning ahamiyatini baholaydi. Bu tafakkur darajasiga muvofiq fe’llar namunalari: keltirib chiqarish, ajratish, tabaqalashtirish, tasniflash, taxmin qilish, bashorat qilish, yoyish, taqsimlash, tekshirish, guruhlash. 
Sintez. Umumlashtirish darajasidagi tafakkurda o‘quvchi ijodiy ish bajaradi, biror tajriba o‘tkazish rejasini tuzadi, bir nechta sohalardagi bilimlardan foydalanadi. Ayrim materiallar asosida butunning, yaxlitning obrazini, ko‘rinishini yaratadi. Bu bosqich tegishli natijalardan yangi jadval tuzishga urg‘u beruvchi ijodiy xarakterdagi faoliyatni taqozo etadi. 
Baholash. Mazkur kategoriya yuqorida ko‘rsatilgan barcha kategoriyal bo‘yicha o‘quv natijalarga erishishni va aniq ifodalangan mezonlarga asoslanib baholash mulohazalarini taqozo etadi. Ichki va tashqi mezonlar asosida baholaydi, o‘quvchi mezonlarni ajrata oladi, ularga rioya qila oladi, mezonlarning xilma-xilligini ko‘radi, xulosalarning mavjud ma’lumotlarga mosligini baholaydi, faktlar va baholovchi fikrlar orasidagi farqlarni ajratadi. Bu tafakkur darajasiga muvofiq fe’llar namunalari: tashxislash, isbotlash, o‘lchash, nazorat qilish, asoslash, ma’qullash, baholash, tekshirish, solishtirish, qiyoslash. 
Blum taksonomiyasi – ta’lim maqsadlariga ko‘ra tashkil etilgan biluv faoliyatning uch sohasini qamrab oluvchi ierarxik tizimdir: kognitiv (bilish), affektiv (emotsional-qadriyatli) va psixomotor. Taksonomiyaning kognitiv faoliyatni qamrab oluvchi birinchi qismi 1956-yilda B.Blum rahbarligida ishlab chiqilgan. L.Anderson va D.Kratvol 2001-yilda taksonomiyani qayta ishlab chiqdilar. Aniqlashtirilgan ushbu taksonomiyada avvalgi an’anaviy taksonomiyadagi xatolarni bartaraf etishga urinishdi. Unda bilish masalalarida “nima” (fikrlash mazmuni) va “qanday qilib?” savollari , ya’ni mavjud axborot va muammo yechimidagi amallar o‘rtasiga chiziq tortishdi. 
O‘quvchilarning Blum taksonomiyasi bo‘yicha bilishga oid o‘quv maqsadiga erishganlik darajasini nazorat qilishda ular tomonidan muayyan mavzu bo‘yicha ma’lumot va axborotlarni o‘zlashtirganlik darajasini aniqlash maqsadga muvofiq. Buning uchun o‘quvchi mavzu bo‘yicha atamalar, qoidalar, tushunchalar, faktlar, mezonlar, yo‘nalishlar, kategoriyalar, eslashi, takrorlay olishi, asar voqealarini bayon qila olishi, ularga ta’rif berishi, ma’lumotlarni qayta ishlashlari, o‘z fikrini bayon qilishi, obyekt yoki voqeaning o‘ziga xos xususiyatlarini ajratib ko‘rsatishi kerak bo‘ladi. 
O‘quvchilarning tushunishga oid o‘quv maqsadiga erishishi uchun atamalar, faktlar, qoidalar, sxema va jadvallarni tushunishi, qayta tuza olishi, almashtirishi, asoslashi, sharhlashi, asosiy g‘oyani ajratib ko‘rsatishi, anglashi lozim bo‘ladi. 
Bugungi kunda ta‘lim standartlari rivojlangan Buyuk Britaniya, Germaniya, Amerika kabi mamlakatlarning ilg‘or tajribalarini, sinovdan о‘tgan yondashuvlarini milliy ta‘limga olib kirish, о‘qitish va о‘rganish sifatini о‘sishida, tarix darslarining samaradorligini oshirishda va sohani jahon standartlariga mos rivojlanishida muhim faktorlardan biri bо‘lib xizmat qiladi. Jumladan, Britaniya ta‘lim muassasalarida о‘quvchilarni ijodkorlik, faollik, fikrlash qobiliyatini rivojlantirishga xizmat qiladigan turli xil nazariya va konsepsiyalardan foydalaniladi. Mana shunday nazariyalardan biri Blum taksonomiyasidir. 1950-yilda Benjamin Blum tomonidan ishlab chiqilgan mazkur modelning eng muhim jihati turli ehtiyoj va qobiliyat, dunyoqarash, tafakkur egalari bо‘lgan о‘quvchilarni dars jarayonlarida bir xil tarkibda va bir xil faollikda ishtirok etishlarini ta‘minlaydi hamda asosiy e‘tibor badiiy asarni о‘rganish bosqichlariga qaratiladi. 
1956-yilda Amerikalik olimlar Benjamin Blum (Benjamin Bloom), Maks Englhart (Max Engleheart), Edvard Furst (Edward Furst), Uolter Hill (Walter Hill) va Devid Krasvol (David Krathvol) tomonidan yaratilgan ta’limiy maqsadlar taksonomiyasi (aksar adabiyotlarda Blum taksonomiyasi deb yuritiladi) fanni o‘qitishda maqsadlarni soddadan murakkabga va aniqdan mavhumga qarab rejalashtirish uchun xizmat qiladi. 
Blum taksonomiyasida kognitiv ko‘nikmalar (bilish, tushunish, tanqidiy fikrlash va muammolarni hal qilish bilan bog‘liq ko‘nikmalar) quyi darajadagi ko‘nikmalar va yuqori darajadagi ko‘nikmalarga bo‘linadi. Yuqori darajadagi ko‘nikmalar quyi darajadagi ko‘nikmalarga qaraganda murakkabroq jarayonlarni o‘z ichiga oladi va o‘quvchilarda ularni shakllantirish uchun o‘qituvchidan kreativ yondashuvlarni talab qiladi. Shu bilan birga, quyi darajadagi ko‘nikmalarni shakllantirmasdan turib yuqori darajaga o‘tish mumkin emas. 
Quyi darajadagi ko‘nikmalarga quyidagilar kiradi: 
1. Bilish – o‘quvchi ma’lumotni eslab qoladi va uni qaytara oladi. Bu bosqichning asosiy hususiyatlari: 
- kim, nima, qachon, qayerda, qaysi, nega singari faktual savollarga javob bera olish; 
- nomini aytish, ajratib olish, topish, moslashtirish, ro‘yxatini tuzish, qayta so‘zlab berish, tasvirlash singari amallarni bajara olish. 
2. Tushunish – o‘quvchi ma’lumotni tushuntira oladi, boshqa shaklga sola oladi, talqin qila oladi va tasniflay oladi. Bu bosqichning asosiy xususiyatlari: 
- o‘rganilayotgan hodisalarni solishtirib, o‘xshash va farqli tomonlarini ko‘rsata olish; 
- o‘z talqinini bera olish; 
- fikrni isbotlash uchun matndan misollar keltira olish; 
- keyin nima bo‘lishi mumkinligini bashorat qila olish; 
3. Qo‘llash – o‘quvchi ma’lumotni yangi hayotiy vaziyatlarda qo‘llay oladi. Bu bosqichning asosiy xususiyatlari: 
- muammoli vaziyatlarni yecha olish; 
- tarixda roʻy bergan voqealardan xulosa chiqargan holda hayoti va faoliyatini yoʻlga qoʻyish; 
Yuqori darajagi ko‘nikmalarga quyidagilar kiradi: 
4. Tahlil – o‘quvchi murakkab tushunchani kichikroq qismlarga ajrata oladi va qismlar orasidagi bog‘liqliklarni izohlab bera oladi. Bu bosqichning asosiy xususiyatlari: 
- tarixdagi voqea-hodisalarni bir-biriga bogʻliq ekanini tahlil qila olish; 
5. Sintez – o‘quvchi o‘rgangan narsalari asosida yangi narsa yarata oladi. Oʻrganilgan voqealarni umumlashtirish, bir-biriga bogʻliqligini aniqlashtirish, tarixiy voqealarni sahnalashtirish singari topshiriqlar bu bosqichga misol bo‘la oladi. 
6. Baho berish – o‘quvchi mezonlar asosida biron-bir voqea-hodisaga o‘z munosabatini bildira oladi. Tarixiy shaxslarni hatti-harakatlarini oqlash (qoralash), asarga baho berish, taqriz yozish, asarni birovga tavsiya qilish uchun fikrlar bildirish bu bosqichga misol bo‘la oladi. 

2. Tarix fanidan murakkab mazulardan Blum Taksonomiyasi texnologiyasi asosida topshiriqlar tayyorlash.
Quyida tarix faniga moslashtirilgan holda Blum Taksonomiyasi texnologiyasidan foydalanish imkoniyatlarini tushuntirishga harakat qilamiz:
1. Bilish:
- O‘quvchilar tarixiy voqealar, shaxslar va sanalarni yodlab oladi.
- Masalan: "Ikkinchi jahon urushi qachon boshlandi?"
2. Tushunish:
- Tarixiy voqealar o‘rtasidagi bog‘liqlikni tushunadi.
- Masalan: "Urushning boshlanishiga olib kelgan sabablarni tushuntirib bering"
3. Qo‘llash: 
- O‘rganilgan bilimlarni amaliyotda qo‘llash.
- Masalan: "Urushni oldini olish uchun qanday diplomatik chora-tadbirlar ishlatilishi mumkin edi?"
4. Tahlil:
- Tarixiy hodisalarni chuqur tahlil qilib, sabab va oqibatlarini aniqlash.
- Masalan: "Germaniyaning iqtisodiy siyosati urushga qanday ta’sir ko‘rsatdi?"
5.Sintez:
- Tarixiy ma'lumotlarni umumlashtirib, yangi g‘oya va xulosalar yaratish.
- Masalan: "Ikkinchi jahon urushi saboqlarini zamonaviy dunyo siyosatiga qanday qo‘llash mumkin?"
6. Baholash:
- Tarixiy voqealar va qarorlarning samaradorligini baholash.
- Masalan: "Sizningcha, Versal shartnomasi urushni oldini olishda qanchalik samarali bo‘lgan?"
Amir Temurning harbiy yurishlarini o‘qitishda Blum taksonomiyasi asosida oʻqitish boʻyicha namunalar
Blum taksonomiyasi bilim darajalarini bosqichma-bosqich rivojlantirishni ko‘zda tutadi. Quyida har bir bosqichga mos faoliyat va savollar misollari keltirilgan.
1. Bilish (Knowledge)
Maqsad: O‘quvchilar Amir Temur va uning harbiy yurishlari haqida asosiy ma’lumotlarni bilishlari kerak.
Tavsiyalar:
· Amir Temurning asosiy harbiy yurishlari va tarixiy davrlari haqida faktlarni o‘rganish.
· Tarixiy xarita yordamida yurishlar geografiyasini ko‘rsatish.
Faoliyat:
· Ma’ruza tinglash.
· Harbiy yurishlar xaritasini tahlil qilish.
Savollar:
· Amir Temur qachon va qayerda tug‘ilgan?
· U qaysi davlatlarga yurishlar uyushtirgan?
· Samarqandning Amir Temur davrida qanday ahamiyati bo‘lgan?
2. Tushunish (Comprehension)
Maqsad: O‘quvchilar Amir Temur harbiy yurishlarining sabablarini va ularning natijalarini tushunishlari kerak.
Tavsiyalar:
· Amir Temurning harbiy yurishlarining iqtisodiy, siyosiy va madaniy sabablarini o‘rganish.
· Yurishlarning O‘rta Osiyo tarixiga ta’sirini muhokama qilish.
Faoliyat:
· Guruhlarda yurishlar sabablarini muhokama qilish.
· Tarixiy voqealarning sabablari va natijalarini yozma shaklda tahlil qilish.
Savollar:
· Amir Temur Hindistonga yurishini nima uchun uyushtirgan?
· Uning yurishlari mahalliy aholi va iqtisodiyotga qanday ta’sir ko‘rsatgan?
3. Qo‘llash (Application)
Maqsad: O‘quvchilar o‘zlashtirgan bilimlarini xarita va vaqt chizig‘i yordamida qo‘llashlari kerak.
Tavsiyalar:
· Harbiy yurishlar yo‘nalishini xaritada belgilash.
· Amir Temur haqida tarixiy esselar yozish.
Faoliyat:
· Harbiy yurishlar vaqt chizig‘ini tuzish.
· Amir Temurning Hindiston yurishini sahna ko‘rinishida tasvirlash.
Savollar:
· Amir Temurning yurish yo‘nalishini xaritada belgilang.
· Temurning harbiy taktikalari qaysi zamonaviy urush usullariga ta’sir qilgan?
4. Tahlil (Analysis)
Maqsad: O‘quvchilar Amir Temurning harbiy yurishlarining muvaffaqiyat sabablarini va ularning tarixiy ahamiyatini tahlil qilishlari kerak.
Tavsiyalar:
· Harbiy yurishlarning kuchli va zaif tomonlarini aniqlash.
· Yurishlarning qaysi biri muvaffaqiyatli bo‘lganini tahlil qilish.
Faoliyat:
· "Amir Temurning muvaffaqiyat siri nimada?" mavzusida guruh muhokamasi.
· Harbiy yurishlarni iqtisodiy va siyosiy nuqtayi nazardan solishtirish.
Savollar:
· Amir Temur yurishlarida qaysi strategiyalar ishlatilgan?
· Uning muvaffaqiyati va mag‘lubiyatining asosiy sabablari nimalar edi?
5. Sintеz (Synthesis)
Maqsad: O‘quvchilar Amir Temur davriga oid yangi g‘oyalar va nazariyalar yaratishlari kerak.
Tavsiyalar:
· Amir Temur va uning yurishlari haqida o‘z tushunchalarini loyihalashtirish.
· "Agar Amir Temur hozirgi davrda yashaganida, uning siyosiy strategiyasi qanday bo‘lardi?" mavzusida muhokama.
Faoliyat:
· Amir Temur haqidagi tarixiy voqealarni hikoya shaklida qayta yozish.
· Uning strategiyalarini zamonaviy menejment bilan bog‘lash.
Savollar:
· Amir Temurning strategiyasini hozirgi siyosiy sharoitlarga qanday moslashtirgan bo‘lardingiz?
· Uning yurishlaridan qanday saboqlar olish mumkin?
6. Baholash (Evaluation)
Maqsad: O‘quvchilar Amir Temurning harbiy yurishlariga baho berishlari va ularning ahamiyatini tahlil qilishlari kerak.
Tavsiyalar:
· Amir Temurning tarixiy ahamiyatini ijtimoiy va siyosiy nuqtayi nazardan baholash.
· Yurishlarning zamonaviy tarixga ta’sirini muhokama qilish.
Faoliyat:
· Guruhlarda "Amir Temur: Buyuk sarkarda yoki tajovuzkor?" mavzusida munozara o‘tkazish.
· Yurishlarning mahalliy va global ahamiyatini baholashga doir insho yozish.
Savollar:
· Amir Temurning harbiy yurishlari O‘rta Osiyo uchun qanday ijobiy va salbiy ta’sir ko‘rsatgan?
· Uning tarixiy merosi haqida sizning fikringiz qanday?
Xulosa. Blum taksonomiyasi asosida Amir Temur mavzusini o‘qitish orqali o‘quvchilar nafaqat faktlarni yodlaydi, balki chuqur tahlil qiladi, ijodiy yondashadi va o‘z fikrlarini mustaqil ifodalashni o‘rganadi. Ushbu yondashuv darslarni yanada samarali va interaktiv qiladi.

